CELEX: 32017R1328
Language: ro
Date: 2017-07-17 00:00:00
Title: Regulamentul de punere în aplicare (UE) 2017/1328 al Comisiei din 17 iulie 2017 de modificare a Regulamentului (UE) nr. 642/2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor

18.7.2017   
               
               
                  RO
               
               
                  Jurnalul Oficial al Uniunii Europene
               
               
                  L 185/24
               
            REGULAMENTUL DE PUNERE ÎN APLICARE (UE) 2017/1328 AL COMISIEI
      din 17 iulie 2017
      de modificare a Regulamentului (UE) nr. 642/2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 178 coroborat cu articolul 180,
      întrucât:
      
                  (1)
               
               
                  Regulamentul (UE) nr. 642/2010 al Comisiei (2) stabilește norme privind calcularea și stabilirea taxelor la import aplicabile anumitor produse. În cazul grâului comun, al grâului dur și al porumbului, taxa de import poate depinde de diferența dintre calitatea reală a produsului importat și calitatea produsului înscris pe licența de import. În acest scop, biroul vamal efectuează analize calitative pe baza unor eșantioane reprezentative și se prevăd garanții suplimentare.
               
            
                  (2)
               
               
                  Regulamentul delegat (UE) 2016/1237 al Comisiei (3) prevede cazurile în care este necesară o licență de import. În cazul produselor din sectorul cerealelor, nu mai este necesară deținerea unei licențe de import atunci când sunt declarate spre punerea în liberă circulație în alte condiții decât contingentele tarifare. Drept consecință, s-a eliminat cerința de a constitui o garanție pentru licența de import în cazul produselor menționate la articolul 12 litera (a) din Regulamentul (CE) nr. 1342/2003 al Comisiei (4).
               
            
                  (3)
               
               
                  La articolul 2 alineatul (4) din Regulamentul (UE) nr. 642/2010 se prevede o reducere a taxelor la import pentru anumite porturi de descărcare, pentru care autoritățile vamale trebuie să elibereze un certificat conform cu modelul prezentat în anexa I la regulamentul menționat. Modelul respectiv încă mai include o trimitere la numărul licenței de import ca informație suplimentară referitoare la respectiva licență. În plus, pentru a se evita orice confuzie, este necesar să se înlocuiască termenul „certificat” cu „document”.
               
            
                  (4)
               
               
                  La articolul 3 alineatul (4) și la articolul 6 alineatele (1) și (2) din Regulamentul (UE) nr. 642/2010, se prevede constituirea unei garanții suplimentare, cu excepția cazului în care licența de import este însoțită de anumite certificate de conformitate. La aceste articole, precum și la articolul 7 alineatul (4), trimiterile la „licența de import” sau la garanția aferentă ar trebui eliminate sau înlocuite cu trimiteri la declarația de punere în liberă circulație. În același timp, termenul „garanție suplimentară” ar trebui înlocuit cu o expresie mai potrivită.
               
            
                  (5)
               
               
                  Din motive de claritate și de securitate juridică, este oportun să se înlocuiască trimiterile la Regulamentul (CEE) nr. 2913/92 al Consiliului (5), la Regulamentul (CE) nr. 450/2008 al Parlamentului European și al Consiliului (6) și la Regulamentul (CEE) nr. 2454/93 al Comisiei (7) cu trimiteri la Regulamentul (UE) nr. 952/2013 al Parlamentului European și al Consiliului (8) și la Regulamentul de punere în aplicare (UE) 2015/2447 al Comisiei (9).
               
            
                  (6)
               
               
                  Prin urmare, Regulamentul (UE) nr. 642/2010 ar trebui modificat în consecință.
               
            
                  (7)
               
               
                  Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
               
            ADOPTĂ PREZENTUL REGULAMENT:
      Articolul 1
      Regulamentul (UE) nr. 642/2010 se modifică după cum urmează:
      
                  1.
               
               
                  La articolul 1, alineatul (3) se înlocuiește cu următorul text:
                  „(3)   Nivelurile taxelor din Tariful vamal comun menționate la alineatul (1) sunt cele aplicabile la data menționată la articolul 172 alineatul (2) din Regulamentul (UE) nr. 952/2013 al Parlamentului European și al Consiliului (*1).
                  
                     (*1)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).”"
						
               
            
                  2.
               
               
                  La articolul 2 alineatul (4), al doilea paragraf se înlocuiește cu următorul text:
                  „Autoritatea vamală a portului de descărcare emite un document care atestă cantitatea din fiecare produs descărcat, conform modelului prezentat în anexa I. Reducerea taxei prevăzute de primul paragraf nu se acordă decât în cazul în care respectivul document însoțește marfa până în momentul îndeplinirii formalităților vamale de import.”
               
            
                  3.
               
               
                  La articolul 3, alineatele (3) și (4) se înlocuiesc cu următorul text:
                  „(3)   Se aplică dispozițiile referitoare la destinația finală prevăzute la articolul 254 alineatele (1), (4) și (5) din Regulamentul (UE) nr. 952/2013.
                  (4)   Prin derogare de la articolul 211 alineatul (3) litera (c) din Regulamentul (UE) nr. 952/2013, pentru porumbul sticlos, importatorul depune la autoritatea competentă o garanție specifică de 24 EUR pe tonă, cu excepția cazului în care declarația de punere în liberă circulație este însoțită de un certificat de conformitate eliberat de Servicio National de Sanidad y Calidad Agroalimentaria (Senasa) din Argentina, în conformitate cu articolul 7 alineatul (2) primul paragraf litera (a) din prezentul regulament.
                  Cu toate acestea, în cazul în care taxa aplicabilă în ziua acceptării declarației de punere în liberă circulație este mai mică de 24 EUR pentru o tonă de porumb, garanția specifică este egală cu cuantumul taxei.”
               
            
                  4.
               
               
                  Articolul 6 se înlocuiește cu următorul text:
                  „Articolul 6
                  (1)   Pentru grâul comun de calitate superioară, importatorul depune la autoritatea competentă o garanție specifică de 95 EUR pe tonă la data acceptării declarației de punere în liberă circulație, cu excepția cazului în care declarația respectivă este însoțită de un certificat de conformitate eliberat de Federal Grain Inspection Service (FGIS) sau de Comisia canadiană a cerealelor (CGC) în conformitate cu articolul 7 alineatul (2) primul paragraf litera (b) sau (c).
                  Dacă totuși taxele de import pentru toate categoriile calitative de grâu comun a fost suspendate în temeiul articolului 219 din Regulamentul (UE) nr. 1308/2013 al Parlamentului European și al Consiliului (*2), nu se impune respectiva garanție specifică pentru întreaga perioadă în care sunt suspendate taxele.
                  (2)   Pentru grâul comun, importatorul depune la autoritatea competentă o garanție specifică la data acceptării declarației de punere în liberă circulație, cu excepția cazului în care declarația respectivă este însoțită de un certificat de conformitate eliberat de Federal Grain Inspection Service (FGIS) sau de Comisia canadiană a cerealelor (CGC) în conformitate cu articolul 7 alineatul (2) primul paragraf litera (b) sau (c).
                  Valoarea garanției specifice este egală cu diferența din ziua acceptării declarației de punere în liberă circulație dintre taxa de import cea mai mare și cea aplicabilă calității prezentate, plus un supliment de 5 EUR pe tonă. Cu toate acestea, în cazul în care taxa de import aplicabilă diferitelor calități de grâu dur este nulă, nu se solicită depunerea garanției specifice.
                  
                     (*2)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).”"
						
               
            
                  5.
               
               
                  La articolul 7 alineatul (2), primul paragraf se înlocuiește cu următorul text:
                  „(2)   Următoarele certificate de conformitate sunt recunoscute oficial de Comisie în conformitate cu principiile stabilite la articolele 58 și 59 din Regulamentul de punere în aplicare (UE) 2015/2447 al Comisiei (*3):
                  
                              (a)
                           
                           
                              certificatele eliberate de Servicio Nacional de Sanidad y Calidad Agroalimentaria (Senasa) din Argentina pentru porumbul sticlos;
                           
                        
                              (b)
                           
                           
                              certificatele eliberate de Federal Grain Inspection Service (FGIS) din Statele Unite ale Americii pentru grâul comun de calitate superioară și pentru grâul dur de calitate superioară;
                           
                        
                              (c)
                           
                           
                              certificatele eliberate de Comisia canadiană a cerealelor (CGC) din Canada pentru grâul comun de calitate superioară și pentru grâul dur de calitate superioară.
                           
                        
                     (*3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).”"
						
               
            
                  6.
               
               
                  La articolul 7, alineatul (4) se înlocuiește cu următorul text:
                  „(4)   În cazul în care rezultatele analizei conduc la clasificarea grâului comun de calitate superioară, a grâului dur și a porumbului sticlos importate într-o calitate standard inferioară celei înscrise în declarația de punere în liberă circulație, importatorul este obligat să plătească diferența dintre taxa de import aplicabilă produsului înscris în declarație și taxa aplicabilă produsului importat în mod real. În acest caz, garanția specifică prevăzută la articolul 3 alineatul (4) și la articolul 6 alineatele (1) și (2) se eliberează, cu excepția suplimentului de 5 EUR prevăzut la articolul 6 alineatul (2) al doilea paragraf.
                  În cazul în care diferența menționată la primul paragraf nu este plătită în termen de o lună, garanția specifică prevăzută la articolul 3 alineatul (4) și la articolul 6 alineatele (1) și (2) se reține.”
               
            
                  7.
               
               
                  Anexa I se înlocuiește cu textul prevăzut în anexa la prezentul regulament.
               
            Articolul 2
      Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 17 iulie 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 347, 20.12.2013, p. 671.
      
         (2)  Regulamentul (UE) nr. 642/2010 al Comisiei din 20 iulie 2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor (JO L 187, 21.7.2010, p. 5).
      
         (3)  Regulamentul delegat (UE) 2016/1237 al Comisiei din 18 mai 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește normele de aplicare a sistemului de licențe de import și export și de completare a Regulamentului (UE) nr. 1306/2013 al Parlamentului European și al Consiliului în ceea ce privește normele referitoare la eliberarea și reținerea garanțiilor constituite pentru astfel de licențe, precum și de modificare a Regulamentelor (CE) nr. 2535/2001, (CE) nr. 1342/2003, (CE) nr. 2336/2003, (CE) nr. 951/2006, (CE) nr. 341/2007 și (CE) nr. 382/2008 ale Comisiei și de abrogare a Regulamentelor (CE) nr. 2390/98, (CE) nr. 1345/2005, (CE) nr. 376/2008 și (CE) nr. 507/2008 ale Comisiei (JO L 206, 30.7.2016, p. 1).
      
         (4)  Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (JO L 189, 29.7.2003, p. 12).
      
         (5)  Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (JO L 302, 19.10.1992, p. 1).
      
         (6)  Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (Codul Vamal Modernizat) (JO L 145, 4.6.2008, p. 1).
      
         (7)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).
      
         (8)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
      
         (9)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).
      
         ANEXĂ
         „
               ANEXA I
               
                  Modelul menționat la articolul 2 alineatul (4)
               
               Produs descărcat (cod NC și, în cazul grâului comun, al grâului dur și al porumbului, calitatea declarată în conformitate cu articolul 5): ….
               Cantitate descărcată (în kilograme): ….
            ”